S-307/2007

Mál þetta höfðaði lögreglustjórinn í Borgarnesi með ákæru 22. október 2007 á hendur ákærða, B-kk-þgf J-kk-þgf, kt. ..., Sólbakka í Borgarbyggð. Málið var dómtekið 12. desember 2007.

Í ákæruskjali eru ákærða gefin að sök umferðarlagabrot og fíkniefnalagabrot í tveimur liðum en ákæran er svohljóðandi:

I.

Fyrir umferðarlagabrot og fyrir brot á lögum um ávana- og fíkniefni og reglugerðum settum samkvæmt þeim með því að hafa þriðjudaginn 6. mars 2007, ekið bifreiðinni KV-765, ófær um að stjórna henni örugglega vegna neyslu ávana- og fíkniefna sem bönnuð eru samkvæmt lögum um ávana- og fíkniefni eða reglugerðum samkvæmt þeim (magn tetrahýdrókannabínóls í blóði 1,9 ng/ml), norður Vesturlandsveg, þar til við Daníelslund þar sem lögregla stöðvaði aksturinn, og með því að hafa haft í vörslum sínum 1,10 grömm af hassi, 1,89 grömm af tóbaksblönduðu kannabisefni í „jónum“, 1,05 grömm af tóbaksblönduðu kannabisefni og 1,34 grömm af amfetamíni, sem fundust í húsnæði B-kk-ef að Sólbakka í Borgarbyggð við leit lögreglu sem fram fór sama dag eftir að B-kk-nf var handtekinn vegna fíkniefnaakstursins.

II.

Fyrir umferðarlagabrot með því að hafa föstudaginn 1. júní 2007, ekið bifreiðinni KV-765, ófær um að stjórna henni örugglega vegna neyslu ávana- og fíkniefna sem bönnuð eru samkvæmt lögum um ávana- og fíkniefni eða reglugerðum samkvæmt þeim, eftir afleggjara sem liggur frá bænum Brúarreykjum í Borgarbyggð í átt að Borgarfjarðarbraut, þar til lögreglan stöðvaði aksturinn.

Brot samkvæmt ákærulið nr. I telst varða við 1. mgr. 45. gr. a, sbr. 100. gr. umferðarlaga, nr. 50/1987, með áorðnum breytingum, og 2. gr., sbr. 5. og 6. gr. laga um ávana- og fíkniefni, nr. 65/1974, sbr. lög nr. 13/1985 og lög nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni, nr. 233/2001, sbr. reglugerð nr. 848/2002.

Brot samkvæmt ákærulið nr. II telst varða við 1. mgr. 45. gr. a, sbr. 100. gr. umferðarlaga, nr. 50/1987, með áorðnum breytingum.

Þess er krafist að ákærði verði dæmdur til refsingar og til sviptingar ökuréttar samkvæmt 101. og 102. gr. umferðarlaga.

Þá er þess krafist að staðfest verði haldlagning lögreglu á 1,10 grömmum af hassi, 1,89 gömmum af tóbaksblönduðu kannabisefni í „jónum“, 1,05 grömmum af tóbaksblönduðu kannabisefni og 1,34 grömmum af amfetamíni, sem fundust í húsnæði B-kk-ef að Sólbakka í Borgarbyggð þann 6. mars 2007, og að þau verði gerð upptæk með dómi.

1.

Við rannsókn þeirra sakargifta sem greinir í ákærulið I var tekið blóð- og þvagsýni frá ákærða. Í matsgerð Rannsóknastofu Háskóla Íslands í lyfja- og eiturefnafræði frá 16. apríl 2007 segir að í þvagi ákærða hafi fundist amfetamín og tetrahýdrókannabínólsýra. Jafnframt hafi mælst í blóði 1,9 ng/ml af tetrahýdrókannabínól, en amfetamín hafi ekki verið mælanlegt í blóðinu. Þá segir í matsgerðinni að það að amfetamín mældist í þvagi en ekki blóði bendi til neyslu á amfetamíni en að ákærði hafi ekki lengur verið undir áhrifum þess.

Ákærði hefur fyrir dómi skýlaust játað að hafa framið það brot sem honum er gefið að sök í ákærulið I og er játning hans studd sakargögnum. Eru því efni til að leggja dóm á þann þátt málsins samkvæmt 125. gr. laga um meðferð opinberra mála, nr. 19/1991. Samkvæmt þessu verður ákærði sakfelldur fyrir brotið, sem varðar við þau lagaákvæði sem greinir í ákæru, þó þannig að brot gegn 45. gr. a umferðarlaga, nr. 50/1987, verður heimfært til 1., sbr. 2. mgr. þeirrar greinar.

2.

Í þágu rannsóknar málsins var einnig tekið blóð og þvag frá ákærða í kjölfar þess að lögregla hafði afskipti af honum vegna þess aksturs sem greinir í ákærulið II. Í matsgerð Rannsóknastofu Háskóla Íslands í lyfja- og eiturefnafræði frá 3. júlí 2007 segir að í þvagi ákærða hafi fundist amfetamín, ópíöt og tetrahýdrókannabínólsýra. Einnig hafi mælst í blóði 30 ng/ml af Kódein. Hins vegar hafi ekki mælst í blóðinu amfetamín eða tetrahýdrókannabínól. Þá segir í matsgerðinni að það að amfetamín og tetrakannabínólsýra mældist í þvagi en að slík efni fundust ekki í blóði bendi til neyslu á efnunum en að ákærði hafi ekki verið undir áhrifum þeirra þegar blóðsýni var tekið. Loks segir að styrkur Kódeins í blóðinu svari til töku lyfsins í litlum lækningalegum skömmtum og að ekki sé talið að neysla lyfsins hafi marktæk áhrif á hæfni til að stjórna bifreið.

Ákærði hefur fyrir dómi játað að hafa ekið bifreiðinni KV-765 eins og nánar er lýst í þessum ákærulið. Jafnframt vefengir ákærði ekki niðurstöður mælinga á magni efna í blóði og þvagi hans. Aftur á móti telur ákærði sig, með vísan til sömu matsgerðar, hafa verið full fær um akstur þegar blóð- og þvagsýni voru tekin.

Samkvæmt 2. mgr. 45. gr. a umferðarlaga telst ökumaður vera undir áhrifum ávana- og fíkniefna og óhæfur til að stjórna ökutæki örugglega ef ávana- og fíkniefni mælast í blóði eða þvagi ökumanns. Ákærði hefur játað að hafa ekið bifreiðinni og vefengir ekki niðurstöður matsgerðar um að fíkniefni hafi fundist í þvaginu. Liggur því fyrir skýlaus játning og getur engu breytt í þessu tilliti mat ákærða sjálfs á eigin hæfni til að aka bifreið í umrætt sinn. Eru því einnig efni til að leggja dóm á þennan ákærulið samkvæmt 125. gr. laga um meðferð opinberra mála, nr. 19/1991. Samkvæmt þessu verður ákærði sakfelldur fyrir brotið, sem varðar við þau lagaákvæði sem greinir í ákæru þó þannig að brot gegn 45. gr. a umferðarlaga, nr. 50/1987, verður heimfært til 1., sbr. 2. mgr. þeirrar greinar.

3.

Samkvæmt sakavottorði ákærða nær sakaferill hans aftur til ársins 1997, en ákærði hefur hlotið sex dóma og gengist undir tvær lögreglustjórasáttir fyrir brot gegn almennum hegningarlögum, umferðarlögum, vopnalögum og lögum um ávana- og fíkniefni. Hlaut ákærði síðast dóm 20. mars 2007 og var refsing ákveðin 3 mánaða fangelsi skilorðsbundið í 3 ár.

Brot það sem ákærði hefur verið sakfelldur fyrir samkvæmt ákærulið I var framið áður en skilorðsdómurinn frá 20. mars 2007 gekk. Með broti því sem ákærði hefur verið sakfelldur fyrir samkvæmt ákærulið II rauf hann hins vegar skilorð þess dóms. Með heimild í 60. gr. almennra hegningarlaga þykir rétt að láta skilorðsdóminn standa en gera ákærða refsingu sér í lagi fyrir þau brot sem hann hefur verið sakfelldur fyrir í þessu máli. Ber að tiltaka refsingu ákærða að gættum reglum 77. og 78. gr. almennra hegningarlaga.

Refsing ákærði þykir hæfilega ákveðin 150.000 krónur í sekt og komi 12 daga fangelsi í stað sektarinnar verði hún ekki greidd innan fjögurra vikna frá birtingu dómsins.

Þá verður ákærði með vísan til þeirra ákvæða sem í ákæru greinir sviptur ökurétti í 6 mánuði frá birtingu dómsins.

Engin efni eru til í dómi þessum að kveða sérstaklega á um staðfestingu haldlagningar og á sú krafa sér ekki lagastoð. Með vísan til 6. mgr. 5. gr. laga um ávana- og fíkniefni, nr. 65/1974, er hins vegar tekin til greina krafa um upptöku haldlagðra fíkniefna, svo sem nánar greinir í dómsorði.

Loks verður ákærði samkvæmt 1. mgr. 165. gr. laga um meðferð opinberra mála dæmdur til greiðslu sakarkostnaðar samkvæmt yfirliti lögreglu um sakarkostnað og ákvörðun dómsins um málsvarnarlaun verjanda, sem ákveðin eru að meðtöldum virðisaukaskatti, svo sem nánar greinir í dómsorði.

B-kk-nf B-kk-nf, héraðsdómari, kveður upp dóm þennan, en uppsaga dómsins hefur dregist lítillega vegna starfsanna dómarans.

D Ó M S O R Ð:

Ákærði, B-kk-nf J-kk-nf, greiði 150.000 króna sekt til ríkissjóðs og komi 12 daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í 6 mánuði frá birtingu dómsins að telja.

Ákærði sæti upptöku á 1,10 gömmum af hassi, 2,94 gömmum af tóbaksblönduðu kannabisefni og 1,34 grömmum af amfetamíni.

Ákærði greiði 379.435 krónur í sakarkostnað, þar með talin málsvarnarlaun skipaðs verjanda síns, S-kk-ef A-kk-ef S-kk-ef, hæstaréttarlögmanns, 70.000 krónur.

B-kk-nf B-kk-nf